

***Crna Gora***

***Ministarstvo poljoprivrede i ruralnog razvoja***

***Broj****: Sl.*

***Podgorica****, 27.11.2014. godine*

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

# IZVJEŠTAJ O SPROVEDENOJ JAVNOJ RASPRAVI O NACRTU PROGRAMA RAZVOJA LOVSTVA 2014-2024 GODINE I STRATEŠKE PROCJENE UTICAJA NA ŽIVOTNU SREDINU NA PROGRAM RAZVOJA LOVSTVA

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Ministarstvo poljoprivrede i ruralnog razvoja uputilo je Javni poziv građanima, stručnim i naučnim institucijama, Glavnom gradu, Prijestonici i opštinama, političkim strankama, sindikatima, nevladinim organizacijama, medijima i drugim zainteresovanim organima i institucijama, organizacijama, udruženjima i pojedincima (zainteresovanoj javnosti) da se uključe u javnu raspravu i daju svoj doprinos u razmatranju Nacrta programa razvoja lovstva 2014 - 2024 godine i Strateške procjene uticaja na životnu sredinu na Program razvoja lovstva 2014 - 2024 godine.

Javni poziv je upućen 07.11.2014. godine, kada je i objavljen, zajedno sa tekstom Nacrta programa i Strateške procjene i Programom rasprave, na internet stranici Ministarstva poljoprivrede i ruralnog razvoja. Pozivom je utvrđeno da će javna rasprava trajati do 26. novembra 2014. godine, u skladu sa Uredbom o postupku i načinu sprovođenja Javne rasprave u pripremi zakona („Sl. list CG“, br. 12/12). Predlozi, sugestije i komentari na ova dva dokumenta mogli su se davati, isključivo, u pisanoj formi na e-mail: [*milos.jankovic@mpr.gov.me*](mailto:milos.jankovic@mpr.gov.me) ili direktno na arhivu Ministarstva poljoprivrede i ruralnog razvoja (Rimski trg 46, 81000 Podgorica), sa naznakom „Javna rasprava - Nacrt programa razvoja lovstva 2014 - 2024 i Strateške procjene uticaja na životnu sredinu na Program razvoja lovstva 2014 - 2024“.

Takođe, kako je Programom javne rasprave i utvrđeno, prezentacija ovih dokumenata, održana je 21. novembra 2014. godine na Cetinju. Prezentaciji su pored predstavnika obrađivača prisustvovali predstavnici Lovačkog saveza Crne Gore,  Agencije za zaštitu životne sredine, Uprave za šume i velikog broja predstavnika korisnika lovišta iz svih krajeva Crne Gore i lovnih radnika. Uvodnu riječ imao je g-din Miodrag Radunović, koji je prisutne srdačno pozdravio u ime Ministarstva poljoprivrede i ruralnog razvoja, u ime radnih grupa za pripremu Nacrta programa razvoja lovstva Crne Gore za period 2014 - 2024 godina i Strateške procjene uticaja na životnu sredinu. Radunović se zahvalio prisutnima što prisustvuju prezentaciji i podsjetio da se ona održava na Cetinju, gradu u kojem je donešen i prvi Zakon o lovu u kraljevini Crnoj Gori i osnovan Lovački savez Crne Gore 1931. godine, koji je danas nacionalna asocijacija lovaca i koji je punopravni član Federacije nacionalih asocijacija lovaca Evropske unije i Međunardnog savjeta za lov i očuvanje prirode i divljači. Za Cetinje se, kako je dodao Radunović, vežu počeci organizovanog lova u Crnoj Gori koji datiraju još iz vremena druge polovine 19. vijeka, kada se počinju i donositi prvi propisi kojim se uređuju gazdovanje sa divljači i lovstvo u Crnoj Gori.

Predsjednik Lovačkog saveza Crne Gore g-din Nikola Marković se potom obvratio prisutnima, izražavajući zadovoljstvo i zahvalnost na velikom odzivu zainteresovanih strana, što, kako je zaključio, govori o ozbiljnosti posla na kojem se radilo. G-din Marković je ujedno izrazio žaljenje što na održanom skupu nije prisutan ni jedan predstavnik NVO organizacija koji su u prethodnom periodu neargumentovano i neosnovano kritikovali putem pojedinih medija stanje u sektoru lovstva u Crnoj Gori.

Gospodin Marković je potom istakao je da lovstvo u Crnoj Gori ima dugu tradiciju i da je dio opšte kulture našeg naroda. „Lovstvo je sportsko-rekreativna djelatnost čiji značaj država prepoznaje dosta rano i već u XIX vijeku nastoji da ga pravno uredi i organizuje kao u drugim zemljama Evrope. Od donošenja prvog zakona 1910. godine kao i kasnijim zakonskim propisima u ovoj oblasti, država nastoji da stvori ambijent za održivi razvoj divljači kao prirodnog bogatstva“.

Marković je posebno naglasio da je planiranje vrlo značajan segment uspješnog gazdovanja, te da je Nacrt programa razvoja lovstva dugoročan planski dokument koji daje sveobuhvatan uvid u sadašnje stanje lovstva u Crnoj Gori, realno planira gazdovanje, razvoj i unaprjeđivanje divljači i lovstva u narednom desetogodišnjem periodu. Prema ocjeni Lovačkog saveza Crne Gore, Nacrt Programa razvoja lovstva Crne Gore za period 2014 - 2024 godine polazi od savremenog shvatanja lovstva i ima za cilj da se sačuva divljač kao integralni dio cjelokupne životne zajednice. Urađen je u skladu sa Ustavom Crne Gore i pravnom regulativom koja uređuje ovu oblast, Zakonom o divljači i lovstvu („Službeni list CG“ broj 52/08)*,* kao i sa opredjeljenjem naše države za evropske integracije, i s tim u vezi, usklađen sa evropskim zakonodavstvom i potvrđenim međunarodnim direktivama i konvencijama.

Na kraju obraćanja, gospodin Marković je istakao i to da su sve članice Lovačkog saveza Crne Gore podržale Nacrt Programa razvoja lovstva Crne Gore za period 2014 - 2024 godine, ocjenivši da su njime predložene adekvatne mjere uzgoja i zaštite divljači, racionalnog korišćenja, uređenja lovišta, kao i mjere sprečavanja štete od divljači i druge mjere u cilju očuvanja divljači i prirode, dajući ovom dokumentu punu podršku i pozitivno mišljenje u cilju njegovog daljeg usvajanja i donošenja.

U nastavku uslijedile su prezentacije predstavnika radnih grupa koje su pripremale nacrte ovih dokumenata.

Napočetku prezentacije Nacrta programa razvoja lovstva za period 2014 - 2024 godine, g-din Miloš Janković, načelnik direkcije za lovstvo Ministarstva poljoprivrede i ruralnog razvoja je naveo je da su Program razvoja lovstva Crne Gore uradili: Miloš Janković, dipl. ing. šumarstva, Adem Fetić, dipl. ing. šumarstva, Miodrag Radunović, dipl. pravnik - Ministarstvo poljoprivrede i ruralnog razvoja; Ana Lekić, dipl. biolog - Agencija za zaštitu životne sredine; Mladen Ćabak, dipl. ing. šumarstva - Lovački savez Crne Gore i Pavle Međedović, dipl. ing. šumarstva - Uprava za šume, i dodao da su Stratešku procjenu uticaja na životnu sredinu na Program razvoja lovstva Crne Gore za period 2014 - 2024 godina uradili: doc. dr Danka Caković, dipl. biolog, dr Marko G. Karaman, dipl. biolog i Srđan Šašić, dipl. ing šumarstva.

Stručni konsultant radne grupe za pripremu Nacrta programa razvoja lovstva Crne Gore za period 2014 - 2024 godina bio je Srečko Žerjav - potpredsjednik Federacije nacionalnih asocijacija lovaca Evropske unije (FACE) i direktor stručnih službi Lovačkog saveza Slovenije, istakao je g-din Janković.

G-din Janković potom je detaljno predstavio Nacrt programa razvoja lovstva Crne Gore za period 2014 - 2024 godina. On je istakao da je osnovni cilj izrade (donošenja) Programa razvoja lovstva Crne Gore za period 2014 - 2024 godine da na osnovu sveobuhvatnog i realnog uvida u sadašnje stanje i usvojenih pravaca razvoja, sagledaju biološke, ekonomske, organizacione i kadrovske mogućnosti, za očuvanje i unapređenje populacija divljači, u prvom redu uzgojnih vrsta krupne i sitne divljači na 1.285.991 ha površine lovišta. Cilj je da se u Crnoj Gori na period od 10 godina planira gazdovanje, razvoj i unaprjeđivanje lovstva u Crnoj Gori.

Zakonski osnov za donošenje Programa razvoja lovstva Crne Gore sadržan je u odredbi člana 23 stav 1, Zakona o divljači i lovstvu („Službeni list Crne Gore“, broj 52/08) gdje je propisano: *„U cilju planiranja gazdovanja, razvoja i unapređenja lovstva u Crnoj Gori, Vlada, na predlog Ministarstva, donosi Program razvoja lovstva za period od najmanje 10 godina“,* istakao je gospodin Janković.

Ispred tima za izradu Strateške procjene uticaja na životnu sredinu za Program razvoja lovstva Crne Gore za period 2014 - 2024 godine, obratila se doc. dr Danka Caković koja je detaljno prezentovala ovaj dokument. Ona je saopštila koji su najvažniji zaključci i sugestije, uz napomenu da su iste usvojene i uvrštene u Program. Govoreći o metodološkom pristupu koji su koristili učesnici tima g-đa Caković je izvela zaključak da će implementacija Programa imati značajne pozitivne uticaje na životnu sredinu, dok direktni negativni uticaji nisu evidentirani“.

Diskusiju je započeo G-din Momčilo Milić iz Lovačke organizacije Podgorica, rekavši da se u lovištima posebne namjene divljač ne čuva i da svako lovi bez kontrole, te da su desetkovane populacije krupne divljači koje su oni (LO „Podgorica“) decenijama čuvali, u lovištu posebne namjene „Komovi“. Ukazao je na problem u vezi podnijetih prijava za nedozvoljeni lov i s tim u vezi neažurnosti tužilaštva i neobjektivnosti sudstva. On je ukazao i na veoma štetan uticaj sječa šuma na divljač i tražio pojašnjenje u vezi sa ovlašćenjima lovočuvara prilikom pokretanja krivičnih postupaka. Gospodin Radunović iz Ministarstva poljoprivrede i ruralnog razvoja objasnio je da je lovočuvar isključivo stručno lice koje prati, čuva i obavještava o stanju u lovištu. G-din Milić prenio je prisutnima podršku Lovačke organizacije „Podgorica“ usvajanju Programa razvoja lovstva, čiji je Nacrt, prema njihovom mišljenju, kvalitetno urađen.

G-din Milorad - Rade Rondović iz Lovačke oganizacije „Bijelo Polje“ pozdravio je sve prisutne i izrazio je zadovoljstvo lovaca i Lovačke oganizacije „Bijelo Polje“ što se napokon pojavio ovaj strateški dokument, kao i nadu da neće ostati samo slovo na papiru, već da će u potpunosti biti primjenjen u praksi. “Ovaj dokument je stručno urađen i to će svaki lovac prepoznati i prihvatiti”. G-din Rondović, u daljoj diskusiji istakao je da su šume u Crnoj Gori glavna staništa divljači, ali da na njihov održiv razvoj negativno utiče neadekvatno korišćenje šuma.

Lovačko udruženje „Tivat“, takođe je ocijenilo pozitivnim i kvalitetnim Nacrt programa razvoja lovstva. Član udruženja g-din Krsto Krstović rekao je da je lovište „Tivat“ najkasnije ustanovljeno lovište i najmanje, kao i da postoji opravdana sumnja da će lovne površine i staništa divljači potpuno nestati, zbog velike urbanizacije tivatske opštine. Ovo će, kako je dodao, predstavljati problem s obzirom da Lovačko udruženje „Tivat“ kao najmlađi korisnik lovišta ima 137 aktivnih lovaca i tendeciju daljeg rasta tog broja.

G-din Tufo Pućurica iz Lovačke organizacije „Bijelo Polje“ prenio je punu podršku tog društva Nacrtu programa razvoja lovstva, ističući da je ovo jedan od najkvalitetnije urađenih dokumenata tog tipa. G–din Pićurica imao je i pitanje koje se odnosilo na kaznenu politiku u oblasti krivolova. Interesovalo ga je zašto korisnik lovišta ne može podnijeti direktnu prijavu javnom tužiocu ili sudiji za prekršaje, ako je lovočuvar službeno lice, kao i zašto Zakonom o divljači i lovstvu nijesu predviđene kazne za lica, koja su zatečena u lovu, a lovočuvaru ne žele dati tražene podatke. G-din Pućurica je rekao da su visoke takse za unošenje lovačkog oružja u našu zemlju, kao i da su Zakonom o oružju ove takse ukinute, ali ne i Zakonom o taksama.

G-din Vladimir Šljukić iz Lovačke organizacije „dr Zoran Kesler“ iz Nikšić pohvalio je predstavnike Ministarstva poljoprivrede i ruralnog razvoja i Lovačkog saveza Crne Gore zbog toga što su, kako je rekao, napravili kvalitetne dokuemnte. Njegove sugestije išle su u pravcu potrebe uvećanja broja lovnih dana, jer se lovi samo nedeljom, a često se ni taj dan ne iskoristiti zbog loših vremenskih prilika.

Javno preduzeće „Rumija“ iz Bara, prema riječima prisutnog predstavnika, g-dina Marka Brnjade, takođe, je dalo pozitivno mišljenje na dokument, uz napomenu da isto smatraju i u Opštini Bar. Brnjada je dalje istakao da treba ukinuti takse koje se naplaćuju stranim državljanima koji love u našim lovištima, za unošenje i nošenje lovačkog oružja jer to negativno utiče na razvoj lovnog turizma i ukupnu turističku ponudu. On je posebno istakao potrebu saradnje sa Italijom koja ima izuzetno iskustvo u oblasti lovnog turizma.

G-din Radonja Jokanović iz Nikšića ponovio je ocjenu da devastacija šuma dovodi do smanjenja broja određene divljači. Posebno je istakao da je u lovištu „Morača“, kao i u čitavoj Crnoj Gori, ove godine ugrožen zec.

G-din Milić Ojdanić iz Lovačkog društva „Ivangrad“ iz Berana, istakao je da mir u lovištu vrlo često remete koncesionari šuma. Takođe, predložio je da bi u Program trebalo da se uvrsti način naplate štete fizičkim licima koju pričini divljač, što je jako učestao problem u pomenutom kraju, naročito kada je riječ o medvjedima.

Na pitanje g-đe Danke Caković zašto je prema nacrtu programa došlo do porasta broja populacije divljači i to na osnovu podataka koje dostavljaju korisnici lovišta, predstavnici lovačkih društava su kazali da su medvjed i srna zabranjeni za lov, odnosno da u zadnjih 10 - tak godina nije odobren odstrijel ni jedne jedinke ovih vrsta divljači.

U dijelu rasprave o budućim Natura 2000 staništima u sklopu lova, G-din Milo Mihaljević iz Lovačkog saveza istakao je da taj program podržava zaštitu staništa, uz kontrolisan i održiv lov, ribolov, poljoprivredu i sl. G-đa Caković je dodala da je Natura 2000 projekat koji se bazira na dva međunarodna dokumenta: Habitat direktiva i Direktiva o pticama. Habitat direktiva ima anekse u kojima se nalaze vrste koje su prema toj direktivi zaštićene. Stoga, Program razvoja lovstva mora biti usklađen sa svim dokumentima na kojima se bazira Natura 2000.

G-đa Tamara Brajović iz Agencije za zaštitu životne sredine je sugerisala je da treba voditi računa o odredbama Expo Konvencije, u smislu obavještavanja predstavnika susjednih država. Susjedne države, kako je navela, trebalo bi da se uključe u postupak rasprave, ako se procijeni da bi predmetni dokument mogao da ima uticaj na njihove teritorije. G-đa Brajović se interesovala i da li postoje dokumenti koji konkretnije i detaljnije uređuju ovu oblast, na što je dobila odgovor od g-dina Radunovića da oblast lovstva, osim sa programom koji se radi u skladu sa Zakonom o divljači i lovstvu i ostalim zakonima sa kojima predmetni dokument ima dodir i sa sljedećim planskim dokumentima:

* Lovna osnova, koja se donosi na period od 10 godina i obuhvata zbirni i dinamički prikaz svih planskih aktivnosti iz oblasti uzgoja, zaštite i lova divljači, za pomenuti period. Lovna osnova se radi u skladu sa Zakonom o divljači i lovstvu i Pravilnikom o sadržini i načinu izrade lovne osnove i učešću zainteresovanih lica u postupku njenog donošenja, a saglasnost na nju daje resorno Ministarstvo;
* Godišnji lovni plan koji predstavlja dokument koji se donosi za sprovođenje Lovne osnove i važi za tekuću lovnu godinu, a primenjuje se u obimu koji je dat Lovnom osnovom, a saglasnost na nju, takođe, daje resorno Ministarstvo;
* Privremeni godišnji lovni plan koji se donosi u skladu sa Zakonom o divljači i lovstvu za ona lovišta koja su data na korišćenje, a koja ne poseduju lovnu osnovu. On predstavlja prikaz planskih aktivnosti za narednu lovnu sezonu, na bazi ustanovljenog brojnog stanja divljači i praćenja uslova u lovištu - staništu, tokom prethodne lovne sezone. I na ovaj dokument saglasnost daje resorno Ministarstvo.

Nakon pojašnjenja, g-đa Brajović je istakla da je prije izrade gore pomenutih planskih dokumanata neophodno postojanje adekvatne metodologije brojanja i monitoringa divljači, koja će biti osnova za prikupljanje podataka o brojnosti divljači. Metodologija bi bila, kako je dodala, osnova za izradu pomenutih planskih dokumenata, u kojima bi bilo navedeno koja od metoda je korišćena prilikom utvrđivanja brojnosti pojedinih vrsta divljači.

G-đa Caković je sugerisala da se konstatacija u programu o potrebi preispitivanja lova u nacionalnim parkovima treba proširiti i obrazložiti, u smislu da li bi to bio sanitarni odstrijel i zašto. Takođe, u ovom dijelu sugeriše da bi trebalo da se odradi revizija Liste zaštićenih vrsta Crne Gore.

Na kraju su se prisutnima obratili: Sreten Peković iz Lovačkog društva Kolašin, koji je istakao da je došlo do prenamnožavanja divlje svinje u Nacionalnom parku „Biogradska Gora“ koja se graniči lovištem „Kolašin“, te da ta ta vrsta divljači prelazi u njihovo lovište. On je istakao da Lovačko društvo „Lovac“ iz Kolašina u potpunosti podržava Nacrt programa razvoja lovstva; Predrag Zec iz Lovačkog udruženja „Primorje“ iz Budve je dao pozitivno mišljenje na Program i istakao da se uzgoj i zaštita divljači vrše po pravilima, kao i to da divljač treba valorizovati na pravi način; Milan Bajković iz Lovačkog društva „Boka“ iz Kotora koji je dao sve pohvale na rad Lovačkog saveza Crne Gore, i istakao da Lovačko društvo „Boka“ iz Kotora u potpunosti podržava Nacrt programa razvoja lovstva za period 2014 - 2024 godina.

Pored primjedbi, komentara i sugestija iznijetih na prezentacijama ovih dokumenata, obrađivači su razmotrili i sve ostale pristigle primjedbe, komentare i sugestije, nakon čega je jedan broj tih primjedbi, komentara i sugestija prihvaćen.

**ODGOVORI NA PRIMJEDBE, SUGESTIJE I KOMENTARE SA JAVNE RASPRAVE O NACRTU PROGRAMA RAZVOJA LOVSTVA 2014 - 2024 I STRATEŠKE PROCJENE UTICAJA NA ŽIVOTNU SREDINU NA PROGRAM RAZVOJA LOVSTVA:**

|  |  |
| --- | --- |
| **Predlog, sugestija, komentar** | **Odgovor obrađivača:** |
| 1. **Lovačko udruženje „Tivat“ - Tivat** | |
| Dajemo pozitivno mišljenje na Nacrt programa razvoja lovstva u Crnoj Gori za period 2014 - 2024 godine, uz  sugestiju da se trenutni problem, kako se navodi u Nacrtu programapreciznije razmotri status privremenih lovišta sa posebnim osvrtom na loviste „Tivat“.  Učestvovanjem na javnoj raspravi povodom Nacrta programa razvoja i lovstva  2014 - 2024 održanom na Cetinju ispred LU „Tivat“,stekli smo utisak da dugogodišnji problem vezan za veličinu površine lovišta „Tivat“ i napore rukovodstva Udruženja kao i zvanične vlasti opštine Tivat u rješavanju istog nema pomaka u smislu donošenja bilo kakvog rješenja. Stoga Vas jos jednom molimo da uzmete u obzir naše sugestije i predloge ka rješavanju ovog problema.  U poglavlju 10. u dijelu 10.1. Nosioci razvoja lovstva u Crnoj Gori navodite kao problem sto 14 lovišta nije dodijeljeno na trajno nego na privremeno gazdovanje jer korisnici nisu ispunili uslove za dodjelu lovista, kao i da za lovište „Tivat“ niko nije konkurisao.    Za navedeno lovište „Tivat“, kako vi navodite, niko nije konkurisao zbog njegove veličine i strukture, a što se može zaključiti iz podatka da  prosječna veličina lovišta po lovcu u Crnoj Gori iznosi 370 ha, dok je to u Tivtu 33,5 ha.    Ocigledno je da korisnici lovišta odnosno lovci u lovištu  kao sto je „Tivat“ u principu ne mogu koristiti pravo za lov (veličina lovišta zaštićene zone i urbanizacija opštine).  Naš je predlog da se na nivou ovog Programa definišu mjere i postupci za **ostvarivanje prava na lov ovih korisnika u druga lovišta**.    Na kraju još jednom ističemo, da podrzavamo Program razvoja lovstva u Crnoj Gori. | Ako Lovačko udruženje „Tivat“ pod terminom privremenih lovišta podrazumujeva ona lovišta koja po Zakonu o divljači i lovstvu nijesu data na korišćenje na period od 10 godina i kojima se trenutno gazduje na osnovu Privremenih godišnjih planova, među kojima se nalazi i lovište „Tivat“, treba naglasiti da je u Programu među prioritetne aktivnosti, u narednom periodu, navedena priprema Javnog konkursa za davanje lovišta za 14 lovišta, koja na konkursu iz 2011. godine, nijesu data na korišćenje na period od 10 godina. Sprovođenje te aktivnosti biće neposredno u funkciji opredjeljivanja daljeg statusa privremenih lovišta, pa i lovišta „Tivat“.  Članom 12, stav 1 Zakona o divljači i lovstvu (**„**Službeni list CG“, br. 52/08), propisano je„*lovišta su prostorne cjeline koje se ustanovljavaju na poljoprivrednim i vodnim površinama, površinama obraslim šumama i šumskom zemljištu, po pravilu, ne manjem od 3000 hektara, koje predstavljaju prirodnu i zaokruženu lovno-privrednu cjelinu i u kojima postoje prirodni i drugi uslovi za uspješan razvoj lovstva*“. Kako lovište „Tivat“ ima površinu 4.589 ha, zadovoljava potrebne zakonske kriterijume da bude lovište.  Programom se ne mogu propisti mjere i postupci za ostvarivanje prava na lov nekog korisnika u druga lovišta. |
| 1. **Udruženje lovaca i ribolovaca „Bajo Pivljanin“ - Plužine** | |
| Razmotrili smo Program razvoja lovstva za 2014 - 2024 godina i nalazimo da je on dobro urađen u skladu sa zakonom i stručnim podlogama i projektovanjem u lovstvu. S toga dajemo pozitivno mišnjenje na ovaj dokument. | Dato je pozitivno mišljenje koje ne zahtijeva opredjeljivanje obrađivača. |
| 1. **Lovačko društvo „Cetinje“ - Cetinje** | |
| Lovačko društvo „Cetinje“ je tokom izrade Programa razvoja lovstva za period 2014 - 2024 godine, sarađivalo sa projektantima i dalo na uvid sve podatke o lovištu i divljači u njemu, kao i drugim podacima vezanim za divljač i lovstvo na području naše Opštine, kao što su opšti podaci o prirodnim uslovima, istorijatu lovstva, lovnom zakonodavstvo. Organizaciji i lovnim manifestacijama, kimološkom I lovnom streljaštvu.  Takođe, Lovačko društvo „Cetinje“ je razmotrilo Nacrt Programa razvoja lovstva za period 2014 - 2024 godine, kojeg ste objavili na vašem sajtu i daje pozitivno mišljenje na ovaj dokument. | Dato je pozitivno mišljenje koje ne zahtijeva opredjeljivanje obrađivača. |
| 1. **Lovačka organizacija „Hridsko jezero“ - Plav** | |
| Lovačka organizacija je razmotrila Nacrt Programa razvoja lovstva za period 2014 - 2024 godine, kojeg ste objavili i daje pozitivno mišljenje na njega. | Dato je pozitivno mišljenje koje ne zahtijeva opredjeljivanje obrađivača. |
| 1. **Lovačka organizacija „Ivangrad“ - Berane** | |
| Obavještavamo Vas da smo razmotrili Nacrt Programa razvoja lovstva za period 2014 - 2024 godine, kojeg ste objavili na vašem sajtu, kojeg u potpunosti podržavamo. Saopštavamo vam takođe, da smo sarađivali sa autorima programa i dali im potrebne podatke o lovištu i divljači u njemu, koje smo utvrdili na početku lovne 2014/15 godine. | Dato je pozitivno mišljenje koje ne zahtijeva opredjeljivanje obrađivača. |
| 1. **Lovačka organizacija „Petnjica“ - Berane** | |
| Razmotrili smo Nacrt Programa razvoja lovstva za period 2014 - 2024 godine, kojeg u potpunosti podržavamo. Takođe, u toku izrade Programa smo sarađivali i dali im potrebne podatke o lovištu i divljači u njemu, koje smo utvrdili na početku lovne 2014/15 godine. | Dato je pozitivno mišljenje koje ne zahtijeva opredjeljivanje obrađivača. |
| 1. **Udruženje za uzgoj, zaštitu i lov divljači „Bratogošt“ - Velimlje** | |
| Obavještavamo Vas das mo razmotrili Nacrt Programa razvoja lovstva za period 2014 - 2024 godine, kojeg ste objavili na vašem sajtu, kojeg u potpunosti podržavamo. Obavještavamo Vas takođe das mo sarađivali sa autorima programa i dali im potrebne podatke o Udrženju. | Dato je pozitivno mišljenje koje ne zahtijeva opredjeljivanje obrađivača. |
| 1. **Lovno - ribolovno društvo „Komarnica“ - Šavnik** |  |
| Tokom izrade Programa razvoja lovstva za period 2014 - 2024 godine sarađivali smo sa projektantima i dali na uvid sve podatke o lovištu i divljači u njemu, kao i drugim podacima vezanim za divljač i lovstvo na području naše Opštine. Takođe, razmotrili smo Nacrt Programa razvoja lovstva za period 2014 - 2024 godine, kojeg ste objavili na vašem sajtu i dajemo punu podršku za ovaj dokument. | Dato je pozitivno mišljenje koje ne zahtijeva opredjeljivanje obrađivača. |
| 1. **Lovačka organizacija za uzgoj, zaštitu i lov divljači „Dr Zoran Kesler“ - Nikšić** | |
| Tokom izrade Programa razvoja lovstva za period 2014 - 2024 godine sarađivali smo sa projektantima i dali sve podatke o lovištu i divljači u njemu, kao i drugim podacima vezanim za divljač i lovstvo na području naše Opštine. Takođe, razmotrili smo Nacrt Programa razvoja lovstva za period 2014 - 2024 godine, kojeg ste objavili na vašem sajtu i dajemo punu podršku za ovaj dokument. | Dato je pozitivno mišljenje koje ne zahtijeva opredjeljivanje obrađivača. |
| 1. **Lovačko društvo „Orjen“ - Herceg Novi** | |
| U prilogu dopisa obavještavamo Vas da smo Program nacrta razvoja lovstva 2014 -2024 god., kao i ostalo detaljno razmatrali. Jednoglasno je konstatovano da su Program kao i predložene mjere maksimalno dobro urađeni,vrhunski stručno i temeljno. Neke naše male primjedbe i sugestije su sledeće:  Mišljenja smo da ne treba da stoji podatak da se prebrojavanje brojnosti šumske šljuke vrši u periodu maj - jun praćenjem pjevajućih mužjaka itd. Poznato je da je šumska šljuka u tom periodu u Sibiru, Islandu, Danskoj itd., na gnježđenju a da kod nas ostaje zaista minoran broj primjeraka. Kod nas u Crnoj Gori smatra se da je to lokalitet Pive a u Srbiji planina Cer, gdje je čak i snimljeno kamerom izvođenje mladih. Od 1974. godine pratimo i proučavamo šljuku a čiji je pokrovitelj Balkanska sekcija za zaštitu koja je izdala i časopis „Scolopax - rusticola“, a gdje smo i mi davali veoma značajne uzorke i pomoć.  Stoga, predlažemo da se brojnost šumske šljuke kod nas može vršiti isključivo metodom Lovnog indexa tj. dugogodišnjim praćenjem lovnog odstrjela što i radimo dugi niz godina.  Takođe je slična situacija i sa prepelicom iako ona dolazi u naše krajeve sredinom aprila i veoma je teško izvršiti relevantno brojanje.  Takođe, predlažemo, a s ugledom na susjednu Hrvatsku koja je članica Unije, da se poveća broj lovnih dana na predatore. Recimo da oni love divlju svinju od 15. avgusta do 15. marta i to srijedom, subotom, nedjeljom i praznicima. Italijani love šljuku a u zavisnosti od regije, svakim danom osim petka i nedjelje itd.  Ovo se nikako ne bi odnosilo na autohtone vrste divljači, recimo jarebicu kamenjarku a uvođenjem pomenutog bi se zasigurno spriječio i krivolov.  Mišljenja smo da lov narednu godinu - dvije na jarebicu kamenjarku trebalo obustaviti i raditi na njenom vještačkom uzgoju što mi i pokušavamo i već imamo matično jato ali nam treba materijalna i svaka druga pomoć.Neka i ostala Društva slijede naš primjer da se ograniči odstrjel. Naš lovac u lovnom danu može odstrjeliti maksimalno dvije a ukupno u sezoni 6 jarebica a to je tako unazad 40 godina ...  Takođe bi predložili da se na nivou Ministarstva donese Uredba o obaveznom obilježju svakog lovca prilikom lova.Mi smo donjeli Pravilnik ali mislimo da bi to trebalo uraditi i na višem nivou iz mnogobrojnih razloga.  Isto tako smatramo da je Zakon o oružju dobar a da je za svakog običnog lovca dosta skup a time mislimo na produživanje oružnih listova, ljekarska uvjerenja itd.  Isto tako smatramo da je Zakon o oružju dobar a da je za svakog običnog lovca dosta skup a time mislimo na produživanje oružnih listova, ljekarska uvjerenja itd.  Takođe propagiramo lovni turizam a za samo unos oružja stranom lovcu potrebno je 100 eura za pušku. To isto je u Hrvatskoj oko 14. eura , u Sloveniji 12 itd...  Znamo da Lovački Savez Crne Gore daje punu podršku svim ovim mjerama kao i svaku pismenu i materijalnu podršku svim Društvima u Crnoj Gori i smatramo da bi i Ministarstvo trebalo da nas podrži u svim daljnjim programima i mjerama kojim bi se još više poboljšalo stanje lovstva u našoj državi i smatramo da ste i do sada uradili zaista dosta.  Nekada nije ni tako važno šta je sve napisano kako treba jer po nama je važnije kako je stvarno stanje u lovištu , kancelariji itd. Imamo mnogo slučajeva gdje je po paprima sve idealno a sasvim druga je slika u lovištu.Mi Vam garantujemo da se piše prijava ako se odstrjele tri jarebice u lovnom danu dok u nekim Društvima to nije tako. To je kod malog broja lovaca koji ne poštuju kodekse lova ali i to treba spriječiti.  Ne kažemo da smo i mi idealno Lovačko društvo. I kod nas ima krivolova i biće ga, ali smatramo da smo po tom pitanju među onim Društvima koji maksimalno nastoje da uvedu red i smanje krivolov na najmanju moguću mjeru.  Na kraju, dajemo Vam punu podršku u svim nastojanjima kao bi poboljšali lovstvo u našoj državi i zahvaljujemo na saradnji u svakom pogledu.  Potpuno se slažemo sa predlogom da se svi psi lutalice i mačke uklone iz lovišta, ali šta će nam reći „zeleni“ koji to jedva čekaju ...  Na kraju, podržavamo zaista iscrpan i težak posao koji ste napravili samom izradom ovog Nacrta programa i nadamo se da na ovaj način idemo sigurno velikim iskorakom savremenom i organizovanom lovstvu, zaštiti životne sredine i boljoj edukaciji i svijesti samog lovca kao jedinke. | Kako je u poglavlju 4.4.6. Programa navedeno dakada iz bilo kojih razloga nijesmo u mogućnosti primijeniti nijednu od navedenih metoda, koristimo se metodom Lovnog indexa - metodom povratnog računanja (Dugogodišnje praćenje visine odstrijela), koja spada u indirektne načine utvrđivanja brojnosti neke vrste.  Preciznom evidencijom visine i strukture odstrijela neke vrste, može se donijeti pravilna procjena o variranju (stabilnosti) brojnog stanja populacije te vrste, a korišćenjem pojedinih parametara kao što je npr. učešće broja mladih jedinki u ukupnom odstrijelu i pretpostavljenog godišnjeg prirasta, moguće je procijeniti i ukupno brojno stanje određene vrste u lovištu. U konkretnom slučaju, ukoliko šumska šljuka (ili prepelica) nije prisutna u lovištu u periodumaj - jun,njihovo brojno stanje se može utvđivati na gore navedeni način, a takođe mogu se izvrštiti i kontrolna brojanja, u periodu kada je određena vrsta prisutna u lovištu.  Broj lovnih dana odnosno lovna sezona na sve vrste divljači, shodno Zakonu određuje se podzakonskim aktom, odnosno određena je Pravilnikom o izmjeni i dopuni pravilnika o lovnim sezonama (**„**Službeni list CG“, br. 60/10), tako da nema prostora da se dužina lovnih sezona predlaže ili određuje u Programu razvoja lovstva.  Svaki korisnik lovišta je dužan da na osnovu člana 60 Zakona o divljači i lovstvu da donese opti akt kojim se bliže uslove za lov i vrijeme trajanja lova; pravo lovaca u korišćenju ulovljene divljači i njihovih djelova; kontrolu lova divljači; iznos naknade za ulovljenu divljač ili njene djelove, pružene usluge u lovištu, izdavanje propratnica, trofejnih listova i dr.; visinu naknade za izdavanje dozvole za lov, naknadu za učinjenu štetu i mjere bezbjednosti u korišćenju lovišta; mjere za zaštitu životne sredine; odnose i predstavljanje u Lovačkom savezu; odnose sa institucijama i drugim organizacijama iz oblasti zaštite prirode i lokalnom samoupravom; drugo od značaja za lov i korišćenje divljači. Predmetni akt, znači treba da za svako lovište uredi neke od navedenih stavki, kao što su: obavezno obilježavanju svakog lovca prilikom lova (U Programu su u poglavlju 8.3. date Mjere sigurnosti u lovu, gdje je između ostalog nevedeno da u grupnom lovu lovac mora imati fluoroscentnu traku na kapi, kapu, ili obeležje na ramenom delu lovačkog prsluka ili jakne, jarke, uočljive boje).  Takođe, članom 38 Zakona o divljači i lovstvu (**„**Službeni list CG“, br. 52/08), propisano je: „*Ako se utvrdi od strane nadležnog inspekcijskog organa da je u lovištu, u toku lovne sezone, nastalo osjetnije smanjenje brojnog stanja određene vrste divljači, usljed prekomjernog izlova, elementarne nepogode ili zdravstvene ugroženosti divljači, korisnik lovišta je obavezan da zabrani lov te vrste divljači, kao i da preduzme sve mjere radi uspostavljanjabrojnog stanja divljači utvrđenog lovnom osnovom, odnosno godišnjim lovnim planom“*, tako da korisnik lovišta može da obustavi lov neke vrste divljači na određeni period ako za to valjani razlog.  Procedure unošenja oružja i i visine naplate taksi definisane su drugim propisima koje ne mogu biti obrađene ovim Programom, a ovakva i slična pitanja, koja mogu predstvljati neku vrstu barijere, treba rješavati u međusektorskoj saradnji. |
| 1. **Lovačko društvo „Komovi“ - Andrijevica** | |
| Poslije uvida u dostavljene materijale mišljenja smo da Nacrt Programa lovstva za period 2014 - 2024 sadrže sve bitne komponente i nemamo primjedbi na predloženi tekst. Mišljenja smo da je neophodno obratiti veću pažnju kasnije kod primjene datog Programa jer iskustva u proteklom periodu nas usmjeravaju da je veliki broj programa, strategija i planskih akata poslije njihovog donošenja jednostavno nikada ne primijene u praksi. | Biće potrebno pojačati kontrolu u cilju praćenja i realizacije Programa, mobilizacijom svih subjekata zaduženih za njegovu implamentaciju. |
| 1. **Lovačko društvo „Zeta“ - Podgorica** | |
| Lovačko društvo „Zeta“ nosilac je gazdovanja lovištem „Podgorica II“ i organizovano je u cilju uzgoja, zaštite, planskog i racionalnog korišćenja divljači. Lovačko društvo ima izgrađenu fazaneriju, strelište za gađanje glinenih golubova, lovište je uređeno i organizovana profesionalna služba zaštite. Učestvovali smo u izradi Programa lovstva za period 2014 - 2024 god., obezbeđujući projektantima tražene podatke o organizaciji, objektima i divljači u lovištu. U potpunosti smo upoznati sa njim i nakon njegovog objavljivanja na internet stranici vašeg Ministarstva. Podržavamo ovaj program koji su radili naši lovni stručnjaci i dajemo naše pozitivno mišljenje uz želju da se on u cjelosti primijeni u cilju održivog razvoja divljači. | Dato je pozitivno mišljenje koje ne zahtijeva opredjeljivanje obrađivača. |
| 1. **Javno preduzeće za uzgoj, zaštitu i lov divljači „Rumija“ - Bar** | |
| U proteklom periodu JP za uzgoj, zaštitu i lov divljači „RUMIJA“ - Bar uzelo je učešća u izradi Programa razvoja lovstva Crne Gore za period 2014-2024 godina, davanjem podataka o lovištu i divljači u njemu. Takođe dali smo sve ostale podatke koje su tražili projektanti kao i podatke iz lovne osnove za lovište „Bar“ i pružili i sve druge oblike saradnje potrebne projektantima za izradu ovog krovnog planskog projekta iz oblasti lovstva za naredni period od 10 godina.  Samim tim mi smo upoznati sa ovim projektom, a u cjelosti na nivou države, njegovim objavljivanjem na vašem web-sajtu.  Ovo preduzeće u potpunosti podržaje Programa razvoja lovstva Crne Gore za period 2014-2024 godina, koji daje dobre smjernice za uzgoj i održivi razvoj divljači. | Dato je pozitivno mišljenje koje ne zahtijeva opredjeljivanje obrađivača. |
| 1. **Javno preduzeće, zaštitu i lov divljači i riba - Danilovgrad** | |
| U proteklom periodu JP za uzgoj, zaštitu i lov i riba iz Danilovgrada uzelo je u potpunosti učešće u izradi Programa razvoja lovstva Crne Gore za period 2014-2024 godina, davanjem podataka o lovištu i divljači u njemu i ostalih podataka koje su tražili projektanti, pa smo već u toku izrade upoznati sa ovim projektom, a potpunije njegovim objavljivanjem na vašem web-sajtu.  Ovo Preduzeće u potpunosti podržaje Programa razvoja lovstva Crne Gore za period 2014-2024 godina koji daje dobre smjernice za uzgoj i održivi razvoj divljači i koji je zasnovan na struci, nauci i na poštovanju tradicije i običaja u lovstvu Crne Gore. | Dato je pozitivno mišljenje koje ne zahtijeva opredjeljivanje obrađivača. |
| 1. **Lovačko društvo „Manastir Morača“ - Kolašin** | |
| Lovačko društvo „Manastir Morača“ gazduje sa lovištem „Morača“ već više decenija i u toku svog postojanja i korišćenja lovišta uvjek se zalagalo za uzgoj i zaštitu divljači pa tek onda za njeno održivo (plansko i racionalno) korišćenje.  Populacije autohtone divljači, zeca, jarebice kamenjarke, divlje svinje i srne su u projektovanim (lovnom osnovom) kapacitetima, a predatori u podnošljivoj brojnosti.  Lovačko društvo posjeduje svoj lovački dom, lovište je uređeno, organizovna služba zaštite, a svi lovci su ujedno i lovočuvari i uzgajivači.  Lovačko društvo je u više navrata u toku nekoliko zadnjih godina unosilo u lovište divljač, zeca i divlju svinju kako bi se postigli kapaciteti i divljač korišćena u nivou godišnjeg prirasta.  Saglasni smo da je planiranje je jedan od najznačajnih segmenata lovstva i gazdovanja sa divljači i mi smo donijeli lovnu osnovu za naredni period od 10 godina. Takođe smo učestvovali u izradi Programa razvoja lovstva za period 2014-2024 godine, obezbjeđujući projektantima tražene podatke o organizaciji, objektima i divljači u lovištu i u potpunosti smo upoznati sa njim njegovim objavljivanjem na internetstranici Ministarstva.  Podržvemo ovaj Program koji su radili naši lovni stručnjaci i dajemo naše pozitivno mišljenje uz želju da se on u cjelosti primjeni u cilju održivog razvoja divljači. | Dato je pozitivno mišljenje koje ne zahtijeva opredjeljivanje obrađivača. |
| 1. **Lovačko društvo „Primorje“ - Budva** | |
| Lovačko društvo „Primorje“ se u toku svog postojanja i korišćenja lovišta „Primorje“ uvjek zalagalo prvenstveno za uzgoj i zaštitu divljači i za njegovo racionalno korišćenje. U tom cilju u lovištu je organizovna služba zaštite i uzgoja i izgrađeni su svi potrebni uzgojni i drugi objekti u lovištu.  Lovačko društvo počelo je prošle godine sa kontrolisanom proizvodnjom zeca i proizvodnjom pernate divljači u sopstvenim proizvodnim kapacitetima čiju izgradnju je finansiralo Društvo od ličnih sredstava. Izgrađen je lovački domu Stanjevićima, a Društvo posjeduje kancalarije u Budvi i zakonom traženu opremu u njima.  Planiranje je jedan od najznačajnih segmenata lovstva i za potrebe izrade krovnog planskog dokumenta - Programa razvoja lovstva za narednih 10 godina, ovo Drušvo dalo je sve tražene podatke, od istorijata Društva i lovišta, do brojnog stanja i drugih elemenata populacija divljači u lovištu.  U potpunosti podržajemo ovaj Program i dajemo naše pozitivno mišljenje. | Dato je pozitivno mišljenje koje ne zahtijeva opredjeljivanje obrađivača. |
| 1. **Lovačka organizacija „Maja Karanfili“ - Gusinje** | |
| Lovačka organizacija „Maja Karanfili“ u potpunosti podržava Nacrt Programa razvoja lovstva za period 2014 - 2024 godine.  Lovačka organizacija „Maja Karanfili“ iz Gusinja, razmotrila je ovaj dokumenat i nalazi da on na najbolji način prezentuje naša lovišta, podržava zakonsku i organizacijsku strukturu i na najbolji način predviđa uzgoj i zaštitu divljači na ovim prostorima i racionalno korišćenje iste. | Dato je pozitivno mišljenje koje ne zahtijeva opredjeljivanje obrađivača. |
| 1. **Organizacija za uzgoj, zaštitu i lov divljači „Ilija Milović“ - Grahovo** | |
| Organizacija za uzgoj, zaštitu i lov divljači „Ilija Milović“ iz Grahova ima dugu tradiciju gazdovanja lovištem i upoznata je sa značajem planiranja, tako da smo u izradi ovog najznačajnijeg planskog dokumenta na nivou države i lovstva u njoj (Programa razvoja lovstva Crne Gore za period 2014 - 2024 godina), vrlo rado uzeli učešća dajući našim stručnjacima - projektantima potrebne podatke o lovištu i divljači za dalju obradu.  Njegovim objavljivanjem na internet stranici Ministarstva u cjelosti smo upoznati i zadovoljni sa njim, pa u vezi s tim dajemo mu punu podršku i pozitivno mišljenje.  Ovaj Program znatno je kvalitetnije urađen od dosadašnjih i nadamo se da će u potpunosti biti primjenjen u praksi. | Dato je pozitivno mišljenje koje ne zahtijeva opredjeljivanje obrađivača. |
| 1. **Lovačko udrženje „Kotor“ - Kotor** | |
| Poštovani, ovim dopisom potvrđujemo da smo upoznati sa sadržajem Nacrta Programa razvoja lovstva 2014 - 2024, i da smo aktivno učestvovali u izradi ovog dokumenta dostavljajući sve potrebne informacije koje ste nam tražili i ovom prilikom dajemo pozitivno mišljenje na sadržaj dokumeta. | Dato je pozitivno mišljenje koje ne zahtijeva opredjeljivanje obrađivača. |
| 1. **Lovačka organizacija „Milorad Bulatović“ - Mojkovac** | |
| Lovačka organizacija „Milorad Bulatović“ se u toku svog postojanja i korišćenja lovišta „Mojkovac“ uvjek zalagala prvenstveno za uzgoj i zaštitu divljači i za njegovo racionalno korišćenje. U tom cilju u lovištu je organizovana služba zaštite i uzgoja, a izgrađeno je nekoliko potrebnih objekata u lovištu.  Planiranje je jedan od najvažnijih segmenata lovstva i za potrebe izrade krovnog planskog dokumenta - Programa razvoja lovstva za narednih 10 godina ova Organizacija dala je sve tražene podatke, od istorijata Organizacije i lovišta, do brojnog stanja i drugih elemenata populacija divljači u lovištu.  U potpunosti podržavamo ovaj Program i dajemo naše pozitivno mišljenje. | Dato je pozitivno mišljenje koje ne zahtijeva opredjeljivanje obrađivača. |
| 1. **Lovačka organizacija „Bijelo Polje“ - Bijelo Polje** | |
| Lovačka organizacija „Bijelo Polje“ iz Bijelog Polja je osnovana 1927. godine, i od tada kao i sada gazduje lovištem „Bijelo Polje“, čije se granice poklapaju sa opštinom Bijelo Polje.  Lovačka organizacija ima organizovanu lovočuvarsku i stručnu službu sa četiri lovočuvara, opremljenm kancelarijom sa kompjutersko-računarskom i internet opremom.  Stručna služba lovačke organizacije prati sve promjene na internet stranici Ministarstva i donošenja novih akata i dokumenata iz oblasti lovstva, što i sada čini upoznavajući svoje članstvo (lovce) sa Programom razvoja lovstva Crne Gore za period 2014 - 2024 godina.  Rukovodstvo, organi i članstvo Lovačke organizacije je u cjelosti upoznato sa ovim Programom i mišljenja smo da je ovo jedan od najkvalitetnijih dokumenata, u oblasti lovstva, koji je urađen od strane Vašeg Ministarstva u zadnjih nekoliko decenija i nadamo se da će u potpunosti biti primijenjen u praksi, te iz ovih razloga dajemo punu podršku ovom, za nas lovce, vrlo važnom dokumentu. | Biće potrebno pojačati kontrolu u cilju praćenja i realizacije Programa, mobilizacijom svih subjekata zaduženih za njegovu implamentaciju. |
| 1. **Lovačko društvo „Pljevlja“ - Pljevlja** | |
| Lovačko društvo „Pljevlja“ - Pljevlja duži niz godina gazduje lovištem „Pljevlja“ i tom peridu redovno smo Vam dostavljali privremene godišnje planove, kao i druga potrebna dokumenta, samim tim aktivno smo učestvovali u izradi Programa razvoja lovstva za period 2014 - 2024.  S Programom smo u potpunosti upoznati nakon objavljivanja na sajtu Ministarstva i dajemo pozitivno mišljenje i maksimalno podržavamo njegovu primjenu. | Dato je pozitivno mišljenje koje ne zahtijeva opredjeljivanje obrađivača. |
| 1. **Paštrovačka lovačka organizacija - Petrovac** |  |
| Paštrovačka lovačka organizacija je decenijski korisnik paštrovačkog lovišta i uvijek je sarađivala sa svim državnim organima na zaštiti i unapređenju divljači, pa tako i sa timom za izradu Programa razvoja lovstva za period 2014 - 2024 godina.  U izradi Programa razvoja lovstva za period 2014 - 2024 godina uzeli smo učešća davanjem podataka o lovištu I divljači u njemu, tako das mo upoznati sa ovim projektom koji ima za cilj unaprređenje stanja divljači i osnovni je projekat po kojem ćemo u lovačkim udruženjima planirati i racionalno koristiti divljač.  Program razvoja lovstva za period 2014 - 2024 godina, koji je rađen od strane naših priznatih lovnih stručnjaka i koji daje dobre smjernice razvoja i unapređenja divljači, u potpunosti podržavamo. | Dato je pozitivno mišljenje koje ne zahtijeva opredjeljivanje obrađivača. |
| 1. **Lovačko društvo „Hajla“ - Rožaje** | |
| Lovačko društvo „Hajla“ dugi niz godina gazduje lovištem „Rožaje“ i ima uspješne rezultate u uzgoju i zaštiti divljači. U izradi najznačajnijeg planskog dokumenta na nivou države i lovstva, Programa razvoja lovstva za period 2014 - 2024 godina uzeli smo učešća dajući našim projektantima potrebne podatke o lovištu i divljači.  Njihovim objavljivanjem na internet stranici Ministarstva u cjelosti smo upoznati i dajemo mu punu podršku i pozitivno mišljenje za njegovo dalje donošenje i usvajanje na Vladi. | Dato je pozitivno mišljenje koje ne zahtijeva opredjeljivanje obrađivača. |
| 1. **Lovačko udrženje „Durmitor“ - Žabljak** | |
| Lovačko udrženje „Durmitor“ - Žabljak je sa pažnjom razmotrilo predlog plana za razvoj lovstva u Crnoj Gori na period 2014 - 2024 godina, pa Vas s tim u vezi obavještavamo da u potpunosti podržavamo sačinjeni predlog ovog strateškog dokumeta, te istovremeno dajemo podršku za njegovo usvajanje i buduću primjenu. | Dato je pozitivno mišljenje koje ne zahtijeva opredjeljivanje obrađivača. |
| 1. **Lovačko društvo „Rovca“ - Kolašin** | |
| Lovačko društvo „Rovca“ gazduje sa lovištem „Rovca“ već više decenija. Društvo se u toku svog postojanja uvjek zalagalo za uzgoj i zaštitu divljači pa tek onda za njeno održivi korišćenje. U tom cilju u lovištu je organizovana služba zaštite, a svi lovci, članovi su ujedno lovočuvari i uzgajivači divljači koje u lovištu ima u velikoj brojnosti.  Za potrebe izrade najvećeg planskog dokumenta - Programa razvoja lovstva za period 2014 - 2024 godina ovo Društvo je dalo sve tražene podatke, brojno stanje, bonitete, kapacitete i druge elemente populacija uzgojne i druge divljači u lovištu.  U potpunosti podržavamo ovaj Program i dajemo naše pozitivno mišljenje. | Dato je pozitivno mišljenje koje ne zahtijeva opredjeljivanje obrađivača. |
| 1. **Lovačko društvo „Lovac“ - Kolašin** | |
| Lovačko društvo „Lovac“ gazduje sa lovištem Kolašin već više decenija i u toku svog postojanja i korišćenja lovišta, uvjek se zalagalo za uzgoj i zaštitu divljači, pa tek onda za njeno održivo korišćenje.  Lovačko društvo „Lovac“ Kolašin uzelo je u potpunosti učešće u izradi Programa razvoja lovstva Crne Gore za period 2014 - 2024 godine davanjem podataka o lovištu i divljači u njemu i ostalih podataka koje su tražili projektanti, pa smo već u toku izrade upoznati sa ovim Projektom, a potpunije njegovim objavljivanjem na vašem web-sajtu.  Podržavamo ovaj program koji su radili naši lovni stručnjaci i dajemo naše pozitivno mišljenje uz želju da se on u cjelosti primijeni u cilju održivog razvoja divljači. | Dato je pozitivno mišljenje koje ne zahtijeva opredjeljivanje obrađivača. |
| 1. **Lovačko društvo „Risan“ - Risan** | |
| Lovačko društvo „Risan“ gazduje sa lovištem „Risan“ već više decenija i u toku svog postojanja i korišćenja lovišta uvjek se zalagalo za uzgoj i zaštitu divljači pa tek onda za njeno održivo (plansko i racionalno) korišćenje.  Populacije autohtone divljači, zeca, jarebice kamenjarke, divlje svinje i srne su u projektovanim kapacitetima, a predatori u podnošljivoj brojnosti.  Lovište je uredjeno, organizovana služba zaštite, a svi lovci su ujedno i lovočuvari i uzgajivači.  Lovačko društvo je u više navrata u toku zadnjih nekoliko godina unosilo u lovište divljač, zeca i divlju svinju kako bi se postigli kapaciteti i divljač korišćena u nivou godišnjeg prirasta.  Takodje smo učestvovali u izradi Programa razvoja lovstva za period 2014 - 2024 godine, obezbeđujući projektantima tražene podatke o organizaciji, objektima i divljači u lovištu i u potpinosti smo upoznati sa njim i njegovim objavljivanjem na internet stranici Ministarstva.  Podržavamo ovaj program koji su radili naši lovni stručnjaci i dajemo naše pozitivno mišljenje uz želju da se on u cjelosti primijeni u cilju održivog razvoja divljači.  Takođe želimo dati nekoliko predloga koji bi se mogli uvrstiti u novi program:   * izmjena lovnog kalendara (tj. produženje lovne sezone); * pomoć Ministarstva i Lovačkog saveza prilikom nabavke divljači iz regiona, a koja se ubacuje u lovište; * uvrštavanje srneće divljači u ino lov; * pojednostavljene nabavke vatrenog oružja, min. kal 9 mm, radi humanog odstrijela divljači. | Kao što je gore već navedeno, broj lovnih dana odnosno lovna sezona na sve vrste divljači, shodno Zakonu određuje se podzakonskim aktom, odnosno određena je Pravilnikom o izmjeni i dopuni pravilnika o lovnim sezonama (**„**Službeni list CG“, br. 60/10), tako da nema prostora da se dužina lovnih sezona predlaže ili određuje u Programu razvoja lovstva.  Pitanje pomoći nabavke divljači iz regiona za ubacivanje u lovišta ne može biti obrađeno ovim Programom.  Zakonom o divljači i lovstvu („Službeni list CG“, broj 52/08**)** trajnom zabranom lova zaštićena je srna (*Capreolus capreolus* L*.*) i njeno lane. Srndać je zaštićen lovostajem koji traje od 01. avgusta tekuće do 31. maja naredne godine, odnosno lovna sezona traje od 01. juna do 31. Jula, tako da se u narednom periodu nema zakonski smetnji za planiranje lova na srndaća.  Procedure nabavke oružja definisane su drugim propisima koje ne mogu biti obrađene ovim Programom, a ovakva i slična pitanja, koja mogu predstvljati neku vrstu barijere, treba rješavati u međusektorskoj saradnji. |
| 1. **Lovačka organizacija „Podgorica“ - Podgorica** | |
| Lovačka organizacija „Podgorica“je u izradi najznačajnijeg planskog dokumenta u lovstvu Crne Gore - Programa razvoja lovstva Crne Gore za period 2014-2024 godine uzela učešće dajući projektantima potrebne podatke o lovištima „Podgorica I“i „Podgorica III“ sa kojima gazduje i divljači u njima.  Objavljivanjem Programa razvoja lovstva Crne Gore za period 2014-2024 godine na internet stranici Ministarstva u cjelosti smo upoznati i nalazimo da je sveobuhvatno obradjena zakonodavno-organizacijska struktura, prirodni uslovi koji vladaju u lovištima, stanje fonda divljači te na osnovu ovih pokazatelja dobro odabrane uzgojne vrste i dati ciljevi gazdovanja tih i drugih vrsta, kako u otvorenim tako i u ogradjenim lovištima.Date su dobro i u potpunosti obradjene, po posebnim poglavljima, mjere zaštite divljači i mjere za sprečavanje šteta od divljači.Prikazani su tradicionalni načini lova i predviđene mjere sigurnosti u lovu, što je od velikog značaja, takodje i druge cjeline su dobro obradjene u cilju održivog razvoja populacija divljači pa ovom dokumentu dajemo punu podršku i pozitivno mišljenje u cilju njegovog daljeg donošenja. | Dato je pozitivno mišljenje koje ne zahtijeva opredjeljivanje obrađivača. |
| 1. **Javno preduzeće za uzgoj i zaštitu divljači „Ulcinj“ - Ulcinj** |  |
| Javno preduzeće „Ulcinj“ je Nacrt Programa razvoja lovstva za period 2014 - 2024 godine, kojeg ste objavili na vašem sajtu i daje pozitivno mišljenje na ovaj dokument. | Dato je pozitivno mišljenje koje ne zahtijeva opredjeljivanje obrađivača. |

**IZVJEŠTAJ SAČINIO:**

**Miloš Janković**